Peder Næsheim

Peder Pedersen Næsheim (1925–1969) var en norsk politiker (Ap) og pressemann.

Han vokste opp i en kjøpmannsfamilie i Stavanger. Farfaren Peder Pedersen Næsheim var stortingsrepresentant for Venstre. Han gikk Stavanger handelsgymnasium, men hadde blitt overbevist sosialist under okkupasjonen, og da frigjøringen kom, valgte han journalistikken fremfor familiebedriften.

I 1946 ble Næsheim ansatt av redaktør Trond Hegna som journalist under i arbeiderpartiavisen 1ste Mai, som senere skiftet navn til Rogalands Avis. 23 år gammel flyttet han til Odda for å overta redaktørstillingen i Hardanger Folkeblad, og to år senere ble han redaktør i Romsdal Folkeblad i Molde.

I 1953 vendte han tilbake til Stavanger, og i 1955 ble han redaktør i Rogalands Avis.

Ved siden av stillingene i pressen var han kommunepolitiker i Stavanger og fylkesvaraordfører i Rogaland. Fra 1965 til 1969 var han formann i Rogaland arbeiderparti.

Han var stortingsrepresentant for Rogaland i perioden 1965–1969 og satt i Stortingets finanskomité. Mot slutten av perioden ble han også formann i Europabevegelsens stortingsgruppe. Han ble gjenvalgt til Stortinget for perioden 1969–1973, men døde en måned etter konstitueringen. Lulla Fossland møtte resten av perioden.

Referanser 

Stortingsrepresentanter fra Ap
Stortingsrepresentanter for Rogaland
Stortingsrepresentanter 1965–1969
Stortingsrepresentanter 1969–1973
Redaktører i A-pressen
Personer fra Stavanger kommune